Maties slaan UWK bloedneus in Bellville | Netwerk24
Deur Leighton Koopman 24 Februarie 2020 21:12
Dewald Naudé van Maties in aksie in die Varsitybeker-wedstryd teen die UWK. Foto: Gallo Images
Die Universiteit Stellenbosch het Maandagaand in Bellville vir 'n derde keer 'n vyftigtal teen hul teenstanders in vanjaar se Varsitybeker-reeks aangeteken.
Dié keer was die Universiteit van Wes-Kaapland (UWK) die ontvangers van 'n groot pak slae toe hulle met 77-5 (rustyd 31-5) deur die Varsity-kampioen in Bellville bloedneus geslaan is.
Twee drieë elk deur Dan Jooste, Maties-haker, Gift Dlamini, plaasvervanger-vleuel, en David Brits, buitesenter, het die grondslag vir die Stellenbossers se sege gelê met hul pak voorspelers wat die Bushies heeltemal oordonder het in die tweestryd.
Die UWK, wat 11 drieë afgestaan het, beskik oor vaardige agterspelers, maar hul pogings om die besoekers van Stellenbosch voorlangs aan te vat was hul doodskoot. Hul vernuf op die aanval is goed gewys toe die vleuel Peter Williams in die hoek gaan druk het, maar dit was ook al hoogtepunt in hul verloorstryd.
Die Maties sal tevrede wees met hul poging, al het hulle 'n paar kere nie hul kanse benut om nog drieë te druk nie.
Tog was dit 'n goeie oefenlopie voordat hulle volgende Maandag in Stellenbosch die Universiteit van Pretoria se Tuks in 'n wedstryd pak wat die voorloper in die Varsitybeker-reeks van die res gaan skei.
UWK 5 (5): Drie: Peter Williams.
Maties 77 (31): Drieë: Dan Jooste (2), Gift Dlamini (1x5, 1x7), David Brits (1x5, 1x7), Reinhardt Fortuin, Geor Malan (sewepunt-drie), Matthew Dahl, Dewald Naudé (sewepunt-drie), Ricky Nwagbara. Doelskoppe: Fortuin (7).